b'\n_START_ARTICLE_\nAnimal de companyia\n_START_PARAGRAPH_\nUn animal de companyia \xc3\xa9s un animal criat i mantingut per \xc3\xa9ssers humans per lleure. Per b\xc3\xa9 que en teoria qualsevol animal pot "fer companyia" als \xc3\xa9ssers humans, en la pr\xc3\xa0ctica la majoria d\'animals de companyia pertanyen a un nombre limitat d\'esp\xc3\xa8cies, preferides pel seu aspecte bell, un comportament afectu\xc3\xb3s o alegre, l\'abs\xc3\xa8ncia de perill per la seguretat dels b\xc3\xa9ns i persones en tenir-los a casa o prop d\'aquesta o altres caracter\xc3\xadstiques positives. Els gossos i els gats s\xc3\xb3n els animals de companyia m\xc3\xa9s estesos; m\xc3\xa9s generalment, els m\xc3\xa9s populars s\xc3\xb3n mam\xc3\xadfers i ocells. M\xc3\xa9s recentment s\'han comen\xc3\xa7at a criar peixos (que, excepte en casos rars com els peixos vermells, requereixen instal\xc2\xb7lacions espec\xc3\xadfiques) o fins i tot r\xc3\xa8ptils, amfibis, o artr\xc3\xb2podes com les aranyes i escorpins.'